CELEX: 32019D0623
Language: ro
Date: 2019-04-16 00:00:00
Title: Decizia de punere în aplicare (UE) 2019/623 a Comisiei din 16 aprilie 2019 privind prelungirea acțiunii întreprinse de Serviciul Public Federal pentru Sănătate Publică, Siguranța Lanțului Alimentar și Mediu din Belgia de a permite punerea la dispoziție pe piață și utilizarea produsului biocid Phostoxin în conformitate cu Regulamentul (UE) nr. 528/2012 al Parlamentului European și al Consiliului [notificată cu numărul C(2019) 2828]

23.4.2019   
               
               
                  RO
               
               
                  Jurnalul Oficial al Uniunii Europene
               
               
                  L 108/31
               
            
         DECIZIA DE PUNERE ÎN APLICARE (UE) 2019/623 A COMISIEI
         din 16 aprilie 2019
         privind prelungirea acțiunii întreprinse de Serviciul Public Federal pentru Sănătate Publică, Siguranța Lanțului Alimentar și Mediu din Belgia de a permite punerea la dispoziție pe piață și utilizarea produsului biocid Phostoxin în conformitate cu Regulamentul (UE) nr. 528/2012 al Parlamentului European și al Consiliului
         
            
               [notificată cu numărul C(2019) 2828]
            
         
         (Numai textul în limbile franceză și neerlandeză este autentic)
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (UE) nr. 528/2012 al Parlamentului European și al Consiliului din 22 mai 2012 privind punerea la dispoziție pe piață și utilizarea produselor biocide (1), în special articolul 55 alineatul (1) al treilea paragraf,
         întrucât:
         
                     (1)
                  
                  
                     La 30 mai 2018, Serviciul Public Federal pentru Sănătate Publică, Siguranța Lanțului Alimentar și Mediu din Belgia (denumită în continuare „autoritatea competentă belgiană”) a adoptat o decizie în conformitate cu articolul 55 alineatul (1) primul paragraf din Regulamentul (UE) nr. 528/2012 de a permite, până la 7 decembrie 2018, punerea la dispoziție pe piață și utilizarea în incinta aeroportului Zaventem a produsului biocid Phostoxin ca produs biocid aparținând tipului de produs 20 pentru controlul iepurilor (denumită în continuare „acțiunea”). Autoritatea competentă belgiană a informat Comisia și autoritățile competente din celelalte state membre în legătură cu măsura și justificarea acesteia, în conformitate cu articolul 55 alineatul (1) al doilea paragraf din regulamentul menționat.
                  
               
                     (2)
                  
                  
                     Conform informațiilor furnizate de autoritatea competentă belgiană, acțiunea a fost necesară pentru a proteja sănătatea publică, deoarece iepurii din incinta aeroportului ar putea pune în pericol transportul pasagerilor și, în general, transportul aerian. Vizuinile iepurilor pot deteriora pistele aeroportului. În plus, iepurii atrag păsări de pradă care pot fi prinse de motoarele aeronavelor sau se pot ciocni cu aeronavele, producând avarii la motoare sau la alte componente ale aeronavelor.
                  
               
                     (3)
                  
                  
                     Phostoxin conține fosfură de aluminiu care eliberează fosfină ca substanță activă, care este aprobată spre utilizare în produsele biocide aparținând tipurilor de produse 14 (rodenticide), 18 (insecticide) și 20 (controlul altor vertebrate) definite în anexa V la Regulamentul (UE) nr. 528/2012. Phostoxin este autorizat în Belgia ca produs biocid aparținând tipului de produs 18, însă utilizarea împotriva iepurilor implică utilizarea sa ca tip de produs 20.
                  
               
                     (4)
                  
                  
                     La 12 octombrie 2018, Comisia a primit o cerere motivată din partea autorității competente belgiene prin care se solicita prelungirea măsurii în conformitate cu articolul 55 alineatul (1) al treilea paragraf din Regulamentul (UE) nr. 528/2012. Cererea motivată a fost făcută pe baza preocupărilor cu privire la continuarea periclitării siguranței transportului aerian de către iepuri și pe baza argumentului potrivit căruia produsul Phostoxin este esențial pentru combaterea eficientă a iepurilor în incinta aeroportului. Conform informațiilor furnizate de autoritatea competentă belgiană, nu există produse biocide autorizate ca tip de produs 20 (controlul altor vertebrate) în Belgia și metodele alternative de control al iepurilor în incinta aeroportului, cum ar fi prin împușcare, nu sunt adecvate din cauza particularităților locației. Autoritatea competentă belgiană a inițiat procedura de a găsi o soluție permanentă pentru utilizarea ulterioară a produsului Phostoxin prin recunoașterea reciprocă a unei autorizații acordate în prezent într-un alt stat membru în conformitate cu articolul 33 din Regulamentul (UE) nr. 528/2012.
                  
               
                     (5)
                  
                  
                     Deoarece lipsa unui control adecvat al iepurilor în incinta aeroportului ar putea pune în pericol siguranța transportului aerian și pericolul respectiv nu poate fi limitat în mod adecvat în incinta aeroportului Zaventem prin utilizarea unui alt produs biocid sau prin alte mijloace, este oportun să se permită autorității competente belgiene prelungirea acțiunii pe o perioadă de maximum 550 de zile începând cu ziua următoare expirării termenului inițial de 180 de zile permis prin decizia autorității competente belgiene din 30 mai 2018 și în anumite condiții.
                  
               
                     (6)
                  
                  
                     Măsurile prevăzute în prezenta decizie sunt conforme cu avizul Comitetului permanent pentru produse biocide,
                  
               ADOPTĂ PREZENTA DECIZIE:
         
            Articolul 1
            Belgia poate prelungi până la 9 iunie 2020 acțiunea de a permite punerea la dispoziție pe piață și utilizarea în incinta aeroportului Zaventem a produsului biocid Phostoxin ca produs biocid aparținând tipului de produs 20 pentru controlul iepurilor, cu condiția ca aceasta să garanteze că produsul este utilizat numai de către operatori certificați și sub supravegherea autorității competente.
         
         
            Articolul 2
            Prezenta decizie se adresează Regatului Belgiei.
            Se aplică de la 8 decembrie 2018.
         
         
            Adoptată la Bruxelles, 16 aprilie 2019.
            
               
                  Pentru Comisie
               
               Jyrki KATAINEN
               
                  Vicepreședinte
               
            
         
         
            (1)  JO L 167, 27.6.2012, p. 1.